ΓΡΑΠΤΗ ΕΡΩΤΗΣΗ E-0242/99

υποβολή: Ulf Holm (V) προς την Επιτροπή

(12 Φεβρουαρίου 1999)

Θέμα: Το κοινοτικό σήμα CE παραπλανεί τους καταναλωτές

Το σήμα CE χρησιμοποιείται μεταξύ άλλων σε παιχνίδια, σε κράνη και σε ηλεκτρονικές συσκευές και υποδηλώνει ότι ο κατασκευαστής πιστοποιεί ότι το προϊόν πληροί τις απαιτήσεις ασφαλείας της ΕΕ. Όμως, οι έλεγχοι για το εάν πραγματικά το προϊόν ανταποκρίνεται στα κοινοτικά πρότυπα ασφαλείας δεν διεξάγονται από τους κατασκευαστές στο εργοστάσιο, αλλά από ελεγκτές στα καταστήματα όπου πωλούνται τα προϊόντα αυτά. Εμπειρογνώμονες στη σουηδική υπηρεσία για την προστασία των καταναλωτών εκτιμούν ότι ένα περίπου 30 % των παιχνιδιών που φέρουν το σήμα CE δεν ανταποκρίνονται στα προαναφερθέντα πρότυπα. Παρατηρείται συνεπώς μεγάλη κατάχρηση του σήματος και αντίστοιχη παραπλάνηση των καταναλωτών.

Ποιά μέτρα προτίθεται να λάβει η Επιτροπή για να διασφαλίσει ότι το σήμα CE αποτελεί πραγματικά εγγύηση ασφάλειας για τους καταναλωτές;

Απάντηση της κ. Bangemann εξ ονόματος της Επιτροπής

(25 Μαρτίου 1999)

Τα προϊόντα που εμπίπτουν στο πεδίο εφαρμογής των οδηγιών τεχνικής εναρμόνισης οι οποίες έχουν καταρτιστεί με βάση τη νέα προσέγγιση και τη σφαιρική προσέγγιση (ψήφισμα του Συμβουλίου της 7ης Μα ου 1985 για νέα προσέγγιση στο θέμα της τεχνικής εναρμόνισης και τυποποίησης)(1) όπως τα παιχνίδια και οι οικιακές ηλεκτρικές συσκευές μπορούν να διατίθενται στην αγορά μόνον εφ'όσον ανταποκρίνονται στις βασικές απαιτήσεις, ιδίως ασφαλείας, των αντίστοιχων οδηγιών. Υπεύθυνοι για την αξιολόγηση της συμμόρφωσης των προϊόντων της νέας προσέγγισης είναι ο κατασκευαστής ή ο εισαγωγέας οι οποίοι πρέπει να ακολουθούν τις διαδικασίες που προβλέπονται στις οδηγίες και περιλαμβάνουν ενδεχομένως τη συνδρομή εκ μέρους κοινοποιηθέντων οργανισμών (ανεξάρτητα τρίτα μέρη). Η τοποθέτηση του σήματος CE επιβεβαιώνει την ολοκλήρωση της ανωτέρω διαδικασίας.

Η Επιτροπή θεωρεί ότι τα προβλήματα της μη συμμόρφωσης και της καταχρηστικής χρησιμοποίησης του σήματος CE μπορούν να αντιμετωπιστούν βελτιώνοντας, αφενός, την πληροφόρηση προς τους κατασκευαστές και τους εισαγωγείς όσον αφορά τις υποχρεώσεις τους και, αφετέρου, την επιτήρηση της αγοράς.

Η επιτήρηση της αγοράς μπορεί να επιτευχθεί με διάφορους τρόπους και σε διάφορα σημεία. Δεν περιορίζεται στον χώρο της τελικής πώλησης. Στο άρθρο 12 της οδηγίας 88/378/ΕΟΚ του Συμβουλίου της 3ης Μα ου 1988 για την προσέγγιση των νομοθεσιών των κρατών μελών σχετικά με την ασφάλεια των παιχνιδιών(2) προβλέπεται ότι η υπεύθυνη για τους ελέγχους αρχή μπορεί να έχει πρόσβαση στο χώρο κατατασκευής και αποθήκευσης.

Οι απαιτήσεις των οδηγιών, συμπεριλαμβανομένων την υποχρεώσεων σε θέματα επιτήρησης της αγοράς, επεξηγούνται σ' έναν οδηγό της νέας προσέγγισης που θα δημοσιευθεί προσεχώς. Η επιτήρηση της αγοράς εναπόκειται στα κράτη μέλη τα οποία πρέπει να διαθέτουν τις απαιτούμενες εξουσίες για να εξασφαλίσουν την τήρηση του κοινοτικού δικαίου, συμπεριλαμβανομένης και της ασφάλειας των καταναλωτών, με ελέγχους διενεργούμενους είτε στις εγκαταστάσεις παραγωγής είτε στα σημεία πωλήσεως. Η Επιτροπή δεσμεύθηκε επίσης να αναλάβει πρωτοβουλίες για τη βελτίωση της επιτήρησης της αγοράς όσον αφορά τα προϊόντα, σύμφωνα με το σχέδιο δράσης για την ενιαία αγορά(3). Μεταξύ των πρωτοβουλιών αυτών περιλαμβάνεται το τρέχον πρόγραμμα κοινών αμοιβαίων επισκέψεων μεταξύ των αρχών που είναι αρμόδιες για την επιτήρηση των εθνικών αγορών(4). Σκοπός του προγράμματος αυτού είναι να εντοπίσει τις αδυναμίες των εθνικών συστημάτων επιτήρησης της αγοράς και να προωθήσει λύσεις για τη βελτίωση τους.

(1) ΕΕ C 136 της 4.6.1985.

(2) ΕΕ L 187 της 16.7.1988.

(3) Ανακοίνωση της Επιτροπής προς το Ευρωπαϊκό Συμβούλιο, εγγρ. CSE(97)1 τελικό.

(4) Πρόγραμμα στον τομέα των παιχνιδιών, των μέσων ατομικής προστασίας, των μηχανών, των συσκευών χαμηλής τάσης και της ηλεκτρομαγνητικής συμβατότητας.